《辛未春溯洄彭蠡晓望漫怀》
明代·郭之奇

一枕渡匡庐，湖山夜容舒。水净霞明清晓望，晔晔紫芝育育鱼。

霞花浪暖三月候，杨柳风前五更馀。有美一人来踽踽，折柳攀花情半吐。

临流蹀躞倚新妆，一水依依遥数武。数武终难亲，微衷不可陈。

无缘相邂逅，有意同束薪。波郎销远魄，青娥蹙素颦。

天台已路阻，武陵孰为津。念此犹如梦中梦，流声岸色舟相送。

扁舟离人奈若何，波光漠漠馀清弄，胡雁朝飞一湖泓。

鹧鸪晓啼千山雾，胡雁为惊沙朔霜，飘荡河洲倦北翔。

鹧鸪繇来怀南土，焦焦戢羽日思乡。乡思愁绝不堪见，悽肝摧尽断柔肠。

可奈人归春既老，春老人归程复长。远游悲俗真何事，小隐东山薄可偿。

长锁寸心依岭海，孤垂两足濯沧浪。高卧寒岩或起坐，白云随缘相右左。

东壁金松西园花，春草池塘夏秋果。此地安可无主人，苍生之济不须我。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。